CELEX: 52013DP0236
Language: et
Date: 2013-06-11 00:00:00
Title: Euroopa Parlamendi 11. juuni 2013. aasta otsus Jacek Olgierd Kurski puutumatuse äravõtmise taotluse kohta (2013/2019(IMM))

19.2.2016   
            
            
               ET
            
            
               Euroopa Liidu Teataja
            
            
               C 65/180
            
         P7_TA(2013)0236
   Jacek Olgierd Kurski parlamendiliikme puutumatuse äravõtmise taotlus
   Euroopa Parlamendi 11. juuni 2013. aasta otsus Jacek Olgierd Kurski puutumatuse äravõtmise taotluse kohta (2013/2019(IMM))
   (2016/C 065/26)
   
      Euroopa Parlament,
   
               —
            
            
               võttes arvesse Jacek Olgierd Kurski puutumatuse äravõtmise taotlust, mille esitas 16. jaanuaril 2013. aastal Poola Vabariigi riigikohtu peaprokurör seoses taotlusega, mille esitas 2. jaanuaril 2013. aastal Riikliku Politsei Peakorteri ennetusbüroo juhataja, kes täidab politsei peainspektori ülesandeid, ja millest anti teada Euroopa Parlamendi täiskogu istungil 4. veebruaril 2013,
            
         
               —
            
            
               olles vastavalt kodukorra artikli 7 lõikele 3 Jacek Olgierd Kurski ära kuulanud,
            
         
               —
            
            
               võttes arvesse Euroopa Liidu privileegide ja immuniteetide protokolli nr 7 artiklit 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
            
         
               —
            
            
               võttes arvesse Euroopa Liidu Kohtu 12. mai 1964. aasta, 10. juuli 1986. aasta, 15. ja 21. oktoobri 2008. aasta, 19. märtsi 2010. aasta ja 6. septembri 2011. aasta otsuseid (1),
            
         
               —
            
            
               võttes arvesse Poola Vabariigi põhiseaduse artiklit 105 ning parlamendi- ja senatiliikme mandaadiga seotud ülesannete täitmist käsitleva 9. mai 1996. aasta Poola seaduse artiklit 7, artikli 7b lõiget 1 ja artiklit 7c koostoimes artikliga 10b,
            
         
               —
            
            
               võttes arvesse kodukorra artikli 6 lõiget 2 ja artiklit 7,
            
         
               —
            
            
               võttes arvesse õiguskomisjoni raportit (A7-0187/2013),
            
         
               A.
            
            
               arvestades, et Poola Vabariigi riigikohtu peaprokurör on taotlenud Euroopa Parlamendi liikme Jacek Olgierd Kurski puutumatuse äravõtmist seoses võimaliku kohtumenetlusega väidetava kuriteo üle;
            
         
               B.
            
            
               arvestades, et Euroopa Liidu privileegide ja immuniteetide protokolli nr 7 artikli 9 kohaselt on Euroopa Parlamendi liikmetel oma riigi territooriumil samasugune immuniteet nagu selle riigi parlamendi liikmetel;
            
         
               C.
            
            
               arvestades, et Poola Vabariigi põhiseaduse artikli 105 lõikes 2 on sätestatud, et parlamendiliikmeid ei tohi parlamendi koosseisu ametiajal kohtulikult vastutusele võtta, kui parlament ei ole selleks eelnevalt luba andnud;
            
         
               D.
            
            
               arvestades, et Jacek Olgierd Kurskit süüdistatakse liiklusnõuete rikkumises Poola 20. mai 1971. aasta karistusseadustiku artikli 92 lõike 1 tähenduses (Poola Vabariigi ametlik väljaanne nr 46, 2010, punkt 275, muudetud);
            
         
               E.
            
            
               arvestades, et väidetaval teol ei ole otsest ilmset seost Jacek Olgierd Kurski Euroopa Parlamendi liikme kohustuste täitmisega ega Euroopa Parlamendi liikme poolt oma kohustuste täitmisel avaldatud arvamuste või antud häältega Euroopa Liidu privileegide ja immuniteetide protokolli nr 7 artikli 8 tähenduses;
            
         
               F.
            
            
               arvestades, et süüdistus ei ole ilmselgelt seotud Jacek Olgierd Kurski ametipositsiooniga Euroopa Parlamendi liikmena;
            
         
               G.
            
            
               arvestades, et ei ole põhjust kahtlustada fumus persecutionis’t;
            
         
            
               1.
            
            
               otsustab Jacek Olgierd Kurski puutumatuse ära võtta;
            
         
            
               2.
            
            
               teeb presidendile ülesandeks edastada käesolev otsus ja vastutava parlamendikomisjoni raport viivitamatult Poola Vabariigi riigikohtu peaprokurörile ja Jacek Olgierd Kurskile.
            
         
      (1)  12. mai 1964. aasta otsus kohtuasjas 101/63: Wagner vs. Fohrmann ja Krier, EKL 1964, lk 195; 10. juuli 1986. aasta otsus kohtuasjas 149/85: Wybot vs. Faure ja teised, EKL 1986, lk 2391; 15. oktoobri 2008. aasta otsus kohtuasjas T-345/05: Mote vs. Euroopa Parlament, EKL 2008, lk II-2849; 21. oktoobri 2008. aasta otsus liidetud kohtuasjades C-200/07 ja C-201/07: Marra vs. De Gregorio ja Clemente, EKL 2008, lk I-7929; 19. märtsi 2010. aasta otsus kohtuasjas T-42/06: Gollnisch vs. Euroopa Parlament ning 6. septembri 2011. aasta otsus kohtuasjas C-163/10: Patriciello, EKL 2010, lk II-1135.